Source: https://accace.sk/vykup-pouziteho-tovaru-od-fo-a-rezim-dph-priklad-z-praxe_tax-fiscal-alert/
Timestamp: 2020-07-12 23:21:56+00:00

Document:
Výkup použitého tovaru od FO a režim DPH: Príklad z praxe_Tax & Fiscal Alert | Accace Slovensko
Spoločnosť s ručením obmedzeným, ktorá je platcom DPH sa zaoberá online predajom mobilov v tuzemsku ako aj v členských štátoch EÚ. Spoločnosť je súčasne platcom DPH aj v Českej republike, Maďarsku a Poľsku. Spoločnosť má v pláne realizovať rovnako aj výkup používaných mobilov od rôznych subjektov, pričom k výkupu a zaplateniu dôjde ihneď. Výkup bude prebiehať od PO ale aj od FO.
Ktorý režim dane má spoločnosť aplikovať pri výkupe použitého tovaru od FO, ktorá si nemôže odpočítať DPH, ak si s.r.o. ako platca DPH uplatnila odpočet?
V danom prípade ide o použitý tovar v súlade s §66 ods. 1 písm. c) Zákona o DPH (ďalej len „ZDPH“), t.j. ide o hnuteľný hmotný majetok, ktorý je vhodný na ďalšie použitie v nezmenenom stave alebo po oprave a nejedná sa v jeho prípade o umelecké diela, zberateľské predmety, starožitnosti, drahé kovy a drahé kamene. Daná spoločnosť sa považuje za obchodníka na účely §66 ods. 1 písm. d) ZDPH, t.j. za zdaniteľnú osobu, ktorá v rámci svojho podnikania kupuje, nadobúda v SR z iného členského štátu alebo dováža na účely ďalšieho predaja použitý tovar a koná pritom vo vlastnom mene a na vlastný účet.
V prípade obstarania použitého mobilného telefónu od občanov resp. aj od iných osôb, ktorí nie sú identifikovaní v SR alebo v inom členskom štáte za platcov DPH môže spoločnosť aplikovať v súlade s §66 ods. 2 ods. a) ZDPH tzv. osobitnú metódu zdanenia. Základom dane sa pritom pri následnom predaji použitých mobilných telefónov rozumie kladný rozdiel medzi predajnou cenou a kúpnou cenou zníženiu o daň. Vyššie uvedené znamená, že predmetný rozdiel už sumu DPH obsahuje a v prípade predaja použitého mobilného telefónu zo stratou sa DPH neodvádza. V prípade využitia osobitnej úpravy Vami ako obchodníkom nesmiete v žiadnom doklade o predaji tovaru uvádzať samostatne sumu dane. V prípade obstarania použitého mobilného telefónu od občanov resp. aj od iných osôb, ktorí nie sú identifikovaní v SR alebo v inom členskom štáte za platcov DPH môže spoločnosť aplikovať aj tzv. bežný režim dane a to zo základu dane podľa §22 ods. 1 až 4 ZDPH.
V prípade obstarania použitého mobilného telefónu od iných osôb, ktorí sú identifikovaní v SR za platcov DPH budete aplikovať tzv. bežný režim dane a to uplatnením dane zo základu dane podľa §22 ods. 1 až 4 ZDPH. V danom prípade budete mať právo aj na odpočet DPH uplatnenej predávajúcim v súlade s §49 ZDPH.

References: §66
 §66
 §66
 §22
 §22
 §49